Секторот за инспекциски надзор во областа на социјалната заштита и заштита на децата при Министерството за социјална политика, демографија и млади преку инспекторите за социјална заштита Фитим Фејзули со службена легитимација број 28-0016 и Ќазмедин Ќазими со службена легитимација број 28-0017 изврши вонреден инспекциски надзор над субјектот ЈУ Меѓуопштински центар за социјална работа на град Скопје со седиште на ул.Никола Вапцаров бр.11, застапуван од ВД Директорот Хамза Амети, со Записник број ИП1 16-2 од 15.01.2025 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија” број 104/2019, 146/2019, 275/2019, 302/2020, 311/2020, 163/2021, 294/2021, 99/2022, 236/2022 и 65/2023) го донесе следното

**Р Е Ш Е Н И Е**

Се наредува на Хамза Амети ВД Директор на ЈУ Меѓуопштински центар за социјална работа на град Скопје, за отстранување на констатираните недостатоци и неправилности во примената на Законот за социјалната заштита, Законот за социјална сигурност за старите лица, подзаконските, општите, поединечните и другите акти донесени врз негова основа, да ги преземе следните мерки во определените рокови:

1. Центарот, во предметот на корисникот Б.Т. во постапката за остварување и користење на правото на социјална сигурност за старите лица, да го преиспита решението со број: УП1 1402-2319/23/од 27.11.2024 година и при преиспитувањето да наведе во него дека корисникот не може да го користи правото во наредните 12 месеци, бидејќи не ја пријавил имотната состојба за себе при поднесувањето на барањето, согласно член 9 и член 10 став 1 алинеја 1 и 2 и став 2 од Законот за социјална сигурност за старите лица, член 4 став 1 точка 4 и став 2 од Правилникот за начинот на утврдување на состојбата и видот на приходите, имотот и имотните права на подносителот и неговиот брачен другар или лице со кое живее во вонбрачна заедница, образецот на барањето и потребната документација за остварување на правото на социјална сигурност за старите лица („Службен весник на Република Северна Македонија“ број 104/19, 188/19 и 192/20).

**Рокот за извршување на изречената инспекциска мерка изнесува 30 дена од денот на приемот на решението.**

 2. Центарот, поднесените барања за остварување на правото на социјална сигурност за старите лица да ги решава во рок од 30 дена од денот на поднесување на барањето, согласно член 13 став 1 од Законот за социјална сигурност за старите лица (“Службен весник на РСМ“ број 104/2019).

**Рокот за извршување на изречената инспекциска мерка: од денот на добивање на решението и постојано**

 3. Раководното или друго овластено лице во Центарот се задолжува, веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот.

 Жалбата изјавена против ова решение, не го одлага неговото извршување.

**О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за социјална политика, демографија и млади врз основа на член 329 став 1 алинеја 3 од Законот за социјалната заштита, преку инспекторите за социјална заштита Фитим Фејзули со службена легитимација број 28-0016 и Ќазмедин Ќазими со службена легитимација број 28-0017, изврши вонреден инспекциски надзор на ден 14.01.2025 година во ЈУ Меѓуопштински центар за социјална работа на град Скопје - Служба за права и услуги на подрачје на општините Чаир и Бутел, со седиште на ул. Петар Манџуков б.б, застапуван од ВД Директорот Хамза Амети и состави Записник број ИП1 16-2 од 15.01.2025 година, во кој се констатирани недостатоци и неправилности во постапката за остварување и користење на правото на социјална сигурност за старите лица.

За отстранување на утврдените недостатоци и неправилности изречени се инспекциски мерки и определен е рок за постапување.

Жалбата не го задржува извршувањето на решението согласно член 340 став 2 од Законот.

Врз основа на изнесеното се одлучи како во диспозитивот на ова решение.

**Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението. Подносителот на жалба плаќа административна такса за жалба во износ од 250,00 денари.

Решено во службените простории на Министерството за труд и социјална политика - Сектор за инспекциски надзор во социјалната заштита и заштита на децата, под број ИП1 16-2 од 24.01.2025 година.

Инспектори за социјална заштита:

 Фитим Фејзули

 Ќазмедин Ќазими